അലിഫ് ബില്ഡേഴ്സ് ഉടമയ്്ക്കെതിരേ കേസ് കോഴിക്കോട് : കെഎസ്ആര്ടിസി വാണിജ്യസമുച്ചയം പാട്ടത്തിനെടുത്ത അലിഫ് ബില്ഡേഴ്സിനെതിരേ പോലീസ് കേസെടുത്തു. അലിഫ് ബില്ഡേഴ്സ് മാനേജിംഗ് പാര്ട്ണര് മൊയ്തീന്കോയ, മലപ്പുറം കവനൂര് സ്വദേശി നിയാസ് എന്നിവര്ക്കെതിരേ 5.67 കോടി രൂപ തട്ടിയെടുത്തെന്ന പരാതിയിലാണ് നടക്കാവ് പോലീസ് കേസെടുത്തത്. മലപ്പുറം കിഴക്കുംപാടം സ്വദേശിയും പ്രവാസിയുമായ മുഹമ്മദ് യൂനസാണ് പരാതി നല്കിയത്. 2016 ല് സൗദി അറേബ്യയില് അറബ് പൗരന്റെ ലൈസന്സില് പ്രവര്ത്തിക്കുന്ന ക്വാറി ബിസിനസ് ഉണ്ടെന്ന് കാണിച്ച് വ്യാജ രേഖയുണ്ടാക്കി ബിസിനസില് പങ്കാളിയാക്കാമെന്ന് പറഞ്ഞായിരുന്നു പ്രതികള് തട്ടിപ്പ് നടത്തിയതെന്നാണ് കേസ്. കൈപ്പറ്റിയ തുക വിനിയോഗിച്ച് പ്രതികള് സ്വന്തമായി കോഴിക്കോട് കെഎസ്ആര്ടിസി ബസ്റ്റാന്ഡില് കെടിഡിഎഫ്സിയുടെ നേതൃത്വത്തിലുള്ള വ്യാപാര സമുച്ചയം പാട്ടത്തിനെടുക്കുകയും ബിസിനസിലേക്കും ബന്ധുക്കളുടെ പേരില് വസ്തുക്കള് വാങ്ങുന്നതിനും ചെലവഴിച്ചുവെന്നാണ് പരാതി. നടക്കാവ് പോലീസില് ലഭിച്ച പരാതിയില് ബുധനാഴ്ചയാണ് പോലീസ് കേസെടുത്തത്. നടക്കാവ് സിഐ ആര്.ഹരിപ്രസാദാണ് കേസ് അന്വേഷിക്കുന്നത്. അലിഫ് ബില്ഡേഴ്സിനെതിരേ കെഎസ്ആര്ടിസി ടെര്മിനലുമായി ബന്ധപ്പെട്ട വിവാദം നിലനില്ക്കെയാണ് പോലീസ് കേസ് രജിസ്റ്റര് ചെയ്യുന്നത്. ഒരിക്കല് റദ്ദാക്കിയതിനു ശേഷമാണ് അലിഫ് ബില്ഡേഴ്സിനു തന്നെ ദീര്ഘകാല പാട്ടക്കാരാര് നല്കിയതെന്നും ഇതിന് പിന്നില് ദുരൂഹതയുണ്ടെന്നുമാണ് ആരോപണം.